QHตั้งกองอสังหาฯซื้อ3โครงการ3พันล.
ควอลิตี้ เฮ้าส์ ดึงโครงการเซ็นเตอร์พอยต์ 3 แห่ง ตั้งกองทุนอสังหาริมทรัพย์ 3,000 ล้านบาทขายนักลงทุน
15 มิ.ย. 2555

ควอลิตี้ เฮ้าส์ ดึงโครงการเซ็นเตอร์พอยต์ 3 แห่ง ตั้งกองทุนอสังหาริมทรัพย์ 3,000 ล้านบาทขายนักลงทุน
นางสุวรรณา พุทธประสาท กรรมการและรองกรรมการผู้จัดการ บริษัท ควอลิตี้ เฮ้าส์ (QH) เปิดเผยว่า บริษัทอยู่ระหว่างการจัดตั้งกองทุนรวมอสังหาริมทรัพย์ มูลค่ากว่า 3,000 ล้านบาท ลงทุนใน 3 โครงการเซอร์วิสอพาร์ตเมนต์และโรงแรมใจกลางเมือง ประกอบด้วย ลงทุนกรรมสิทธิ์ในโครงการเซ็นเตอร์พอยต์ จ.เพชรบุรี โครงการเซ็นเตอร์พอยต์ สุขุมวิท และลงทุนสิทธิการเช่าอายุ 14 ปี ในโครงการเซ็นเตอร์พอยต์ หลังสวน 
โครงการดังกล่าวมีจุดเด่นด้านทำเลและการผสมผสานการให้บริการในรูปแบบเซอร์วิสอพาร์ตเมนต์และโรงแรม ซึ่งในส่วนของบริการเซอร์วิสอพาร์ตเมนต์จะมีฐานลูกค้าเช่าพักระยะยาวช่วยลดความผันผวนด้านรายได้ ส่วนการรับลูกค้าเช่าพักระยะสั้นในรูปแบบโรงแรมทำให้คิดค่าเข้าพักได้ในอัตราที่สูงกว่า และสามารถจับกลุ่มลูกค้าได้ทั้งชาวต่างชาติที่เข้าพักอาศัยในไทยและกลุ่มนักท่องเที่ยว 
นอกจากนี้ โครงการทั้ง 3 แห่งเปิดมา 15-22 ปี มีผลดำเนินงานโดดเด่น อีกทั้งมั่นใจว่าจะได้รับผลดีจากการเติบโตของอุตสาหกรรมการท่องเที่ยวของไทยในอนาคต รวมถึงการเปิดเสรีประชาคมเศรษฐกิจอาเซียน ในปี 2558 จะทำให้มีต่างชาติเข้ามาทำงานในไทยเพิ่มขึ้น
กองทุนนี้จะบริหารจัดการโดยบริษัทหลักทรัพย์จัดการกองทุนแลนด์ แอนด์ เฮ้าส์